De tusindvis af tons autoaffald, der er blevet solgt til IF Recycling kommer ikke til at forlade landet igen. I hvert fald ikke, hvis det står til det norske firma Metallco, der har sendt det til Danmark. - Vi ser ingen grove brud, som kan tilsige, at dette affald skal tages tilbage til Norge, siger Knut Sørlie, der er administrende direktør for virksomheden Metallcos afdeling i Oppland. Bilskrottet brød tidligt lørdag morgen i brand og sendte giftig røg ind over Limfjorden og Nørresundby. Metallco har lovet de danske myndigheder og Aalborg Kommune at have en redegørelse klar i løbet af denne uge. Selvom redegørelsen endnu ikke er færdig, mener den norske virksomhed dog, at de og IF har fulgt de gældende regler. - Med det forbehold, at vi ikke er færdige med at gennemgå den revision, vi lavede i forrige uge, ser vi ikke, at der er nogle grove brud, som skulle tilsige, at IF ikke har gjort det arbejde, der er beskrevet i den proces, som er grundlag for notifikationen, siger Knut Sørlie til TV2 Nord. Dermed er det fortsat uvist, hvor affaldet - og regningen for oprydningen - efter det udbrændte skrot ender.

Referat:
Det bilskrot, som i weekenden brød i brand i Aalborg, ser umiddelbart ikke ud til at blive sendt tilbage til Norge, hvor det kommer fra.